బొల్లిముంత శివరామకృష్ణ

thumb|284x284px

బొల్లిముంత శివరామకృష్ణ  ప్రముఖ అభ్యుదయ సినీ రచయిత, ప్రజా కళాకారుడు, నాటక నవలా రచయిత మరియు కమ్యూనిస్టు నాయకుడు.     27 నవంబర్ 1920 సంవత్సరం లో గుంటూరు జిల్లా వేమూరు  మండలం చదలవాడ గ్రామం లో జన్మించిన ఆయన తొలినాళ్లలో ఉపాధ్యాయ వృత్తిలో కొనసాగారు. అయితే, సమాజంలో మార్పు తీసుకురావాలనే ఉద్దేశంతో రచనలను, ఉద్యమాలను తన జీవిత ధ్యేయంగా మార్చుకున్నారు. ఆయన రచనల్లో తెలంగాణ సాయుధ పోరాటం, సామాజిక అన్యాయాలు, రైతుల కష్టాలు స్పష్టంగా కనిపిస్తాయి. "మృత్యుంజయులు" నవలతో తెలంగాణ పోరాటాన్ని సాహిత్యంలో చిరస్థాయిగా నిలిపారు. రాజకీయ నాటకాలు, కథలు, పాటలు, హరికథలు రాసి, అభ్యుదయ భావజాలాన్ని విస్తరించారు.

సినీరంగంలో కూడా ఆయన తనదైన ముద్ర వేశారు. 1960లో  సినీరంగంలో ప్రవేశించిన ఆయన, "వాగ్దానం," "తిరుపతమ్మ కథ," "విశాల హృదయాలు", "శారద," "మనుషులు మారాలి," "ప్రజానాయకుడు," "కాలం మారింది," "నిమర్జనం" వంటి 50కు పైగా చిత్రాలకు కథ, సంభాషణలు రాశారు. కొన్ని పాటలు రాశారు. ఆయన రచించిన "నిమర్జనం" కు జాతీయ అవార్డు, "కాలం మారింది" కి నంది అవార్డు అందుకున్నారు. ప్రజానాట్య మండలి కార్యకలాపాల్లోనూ కీలక పాత్ర పోషించిన శివరామకృష్ణ, జీవితాంతం సమాజంలో మార్పు కోసం కృషి చేస్తూ, 2005లో మరణించారు. ఆయన రచనలు, సినిమాలు తెలుగు సాహిత్యం, చలనచిత్ర రంగాల్లో శాశ్వత స్థానం సంపాదించాయి.

## జీవిత విశేషాలు
గుంటూరు జిల్లా చదలవాడలో అక్కయ్య, మంగమ్మ దంపతులకు జన్మించిన శివరామకృష్ణ గుంటూరులోనే హయర్‌ గ్రేడ్ ట్రెయినింగ్ పూర్తిచేశారు. ఆయన తండ్రి చదలవాడలో పాఠశాల నెలకొల్పడంతో ఉపాధ్యాయుడిగా అందులోనే చేరారు. కవిరాజు త్రిపురనేని రామస్వామి చౌదరి, త్రిపురనేని గోపీచంద్ లతో పరిచయం కలిగింది. బాల్యంలో ఈయనపై జస్టిస్‌ పార్టీ ప్రభావం, త్రిపురనేని రామస్వామి చౌదరి ప్రభావం ఎక్కువగా ఉండేవి. అందుకు కారణం వారి తండ్రి గారికి రామస్వామి చౌదరి తోనూ, జస్టిస్‌ పార్టీతోనూ సన్నిహిత సంబంధాలుండేవి. ఆ సంబంధాల ప్రభావం కొడుకు శివరామకృష్ణపై బాగా పడ్డాయి. ఈలోగా గోపీచంద్‌ కథలు రాసి పత్రికల్లో అచ్చేస్తూ ఉండేవారు. మంచి పేరు వస్తూ ఉండేది. అది చూసి శివరామకృష్ణ కూడా వచనంలోకి మారారు. తనూ కథలు రాసి పత్రికలకు పంపాలని నిశ్చయించుకున్నారు. ఫలితంగా 1936లో మద్రాసు నుండి వెలువడే ‘చిత్రాంగి’ పత్రికలో తన తొలి కథ ‘ఏటొడ్డు’ ప్రచురించారు. అప్పుడాయన వయసు పదహారు సంవత్సరాలు.

## రచయితగా
1945లో తన ఉపాధ్యాయ వృత్తిని వదలి వ్యవసాయ కార్మిక సంఘంలో చేరి చల్లపల్లి రాజాకి వ్యతిరేకంగా సాగిన భూపోరాటంలో పాల్గొన్నారు. ఆ పోరాట అనుభవాలతోనే తొలి రాజకీయ నవల *మృత్యుంజయులు* రాశారు. *నగారా* అనే పత్రిక నడిపారు. కొడవటిగంటి కుటుంబరావు రాసిన 'పిల్లి' అనే కథపై కొడవటిగంటి తిరోగమన యాత్ర* అంటూ విమర్శ రాశారు. బెంగాల్ కరవుపై [[బుర్రకథ]] రాశారు. 'రైతుబిడ్డ' హరికథ రాశారు. *సూక్ష్మంలో మోక్షం*, *అంతరాత్మ అంత్యక్రియలు*, *శివరామకృష్ణ కథలు* బొల్లిముంతవే. *ఏ ఎండకాగొడుగు, పత్రికా న్యాయం, తెలంగాణా స్వతంత్రఘోష, క్విట్ కాశ్మీర్, ధర్మసంస్థాపనార్థాయ... ఇలా ఎన్నో నాటికలు రాశారు. *రాజకీయ గయోపాఖ్యానం, రాజకీయ కురుక్షేత్రం* వంటి పద్యనాటకాలు రాశారు. *దొంగ దొరికింది, భలేమంచి చౌకబేరం...* వంటి రేడియో నాటికలు రాశారు. *నేటి భారతం* పేరుతో మూకీ నాటిక రాశారు. ప్రజానాట్యమండలి పునరుద్ధరణ సమయంలో బొల్లిముంత శ్రీకాంత్‌తో కలసి *అందరూ బతకాలి* నాటకం రాశారు. దీన్ని రక్తకన్నీరు నాగభూషణం వందకు పైగా ప్రదర్శనలిచ్చారు.

1955 మధ్యంతరం ఎన్నికల్లో రెండు పర్యాయాలు బొల్లిముంతపై హత్యాప్రయత్నం జరిగింది. 1960లో మనసుకవి ఆత్రేయ ప్రోత్సాహంతో  .,*కలసివుంటే కలదుసుఖం*, *కలిమిలేములు* వంటి అనేక చిత్రాలకు  సహరచయితగా సహకరించారు. బి.ఎస్. నారాయణ దర్శకత్వం వహించిన సినిమాల్లో అధిక భాగం ఆయన రాసినవే. 1968లో విశాలాంధ్ర ప్రారంభించిన ప్రతిభ వారపత్రికకి సంపాదకుడయ్యారు. దర్శకుడు వి.మధుసూదనరావు చిత్రాలకు ఎన్నిటికో సంభాషణలు రాశారు. ఆయన రాసిన దాదాపు యాభైనాలుగు సినిమాలలో మనుషులు మారాలి, ప్రజా నాయకుడు వంటి సీరియస్ సినిమాలేకాక శారద, కళ్యాణమంటపం, మూగకు మాటొస్తే, విచిత్రబంధం వంటి సెంటిమెంట్ ప్రధానమైన చిత్రాలు కూడా ఉన్నాయి. కాలం మారింది,నిమర్జనం సినిమాలకు రాష్ట్ర, జాతీయ అవార్డులు లభించాయి. నాటకాలలో హార్మోనియం వాయించారు.స్త్రీ పాత్రలు పోషించారు

## ఉద్యమాలలో
1938-39 సంవత్సరంలో గుంటూరులో హయ్యర్‌ గ్రేడ్‌ టీచర్‌ ట్రైనింగ్‌కు వెళ్ళినప్పుడు అక్కడ విద్యార్థిఉద్యమంతో ప్రత్యక్ష సంబంధం ఏర్పడింది. ఆ రోజుల్లోనే ఆయన ‘దేశం ఏమయ్యేట్టు?’, ‘వ్యక్తి స్వాతంత్య్రం’ వంటి కథలు రాసి ప్రచురించారు. కమ్యూనిస్టు కార్యకర్తగా ఆయన తన అనుభవంలోకి వచ్చిన విషయాల్ని కథలుగా మలచడం తప్ప, పనికట్టుకుని కథలు రాయాలని రాయలేదు. వ్యవసాయ కూలీలు, ఇతర నిరుపేదలపై దృష్టి సారించి, కమ్యూనిస్టు భావజాలాన్ని ప్రతిబింబిస్తూ రాశేవారు.
ఆ రోజుల్లో చదలవాడ పిచ్చయ్య చౌదరి అభ్యుదయ రచయితల సంఘం (అరసం) నాయకుడు. ఆయన ఇటు త్రిపురనేని రామస్వామి చౌదరి, అటు కృష్ణ శాస్ర్తి లాంటి వారందరినీ కలుపుకుని అభ్యుదయ సాహిత్యోద్యమాన్ని ముందుకు తీసుకు వెడుతూ ఉండేవారు. 1943 లో తెనాలిలో అరసం తొలి మహాసభ జరపడంలో చదలవాడ పిచ్చయ్య చౌదరి కృషి ఎంతో ఉంది. ఆ సభకు అధ్యక్షులు తాపీ ధర్మారావు. బొల్లిముంత శివరామకృష్ణ అప్పటికి ఇరవై మూడేళ్ళ యువకుడు. ఆ మహాసభకు కార్యకర్తగా పనిచేశారు. అప్పటిదాకా అరసంతో సంబంధాలు లేకపోవడం వల్ల, అరసం నిర్వహణలో వెలువడే ‘తెలుగు తల్లి’ పత్రికలో బొల్లిముంత కథలు అచ్చు కాలేదు.

## మృత్యుంజయులు
బొల్లిముంత 1945లో టీచర్‌ ఉద్యోగానికి రాజీనామా చేసి, పూర్తి సమయం పార్టీకి అంకితం చేశారు. పార్టీ పనులమీద తిరుగుతూ మునగాల పరగణాలోని జగ్గయ్య పేటకు వెళ్ళి రావడం జరుగుతూ ఉండేది. అక్కడే తెలంగాణ పోరాటం గూర్చి వినడం, అందిన రిపోర్టులు చదువుకోవడం, విషయాలు తెలుసుకోవడం జరుగుతూ ఉండేది. వాటితో ఉత్తేజితుడైన యువకుడు బొల్లిముంత ఇరవై ఏడేళ్ళ వయసులో ‘మృత్యుంజయులు’ నవల రాశారు. కమ్యూనిస్టు పార్టీ నాయకత్వాన 1946-51 మధ్య అర్ధ దశాబ్ద కాలం పాటు తెలంగాణ రైతులు సాయుధులై దోపిడీ వర్గాల మీద తిరుగుబాటు చేశారు. ఈ తిరుగుబాటులో కవులు, రచయితలు, కళాకారులు ఎంతోమంది భాగస్వాములయ్యారు. యాదగిరి, సుద్దాల హనుమంతు, తిరునగరి రామాంజనేయులు, నాజర్‌, సుంకర, వాసిరెడ్డి, కాళోజి, దాశరథి, కుందుర్తి, సోమసుందర్‌, గంగినేని వంటి కవులు తమ అక్షరాయుధాలతో ముందు నిలిచారు.

తెలంగాణ పోరాటం ప్రారంభమైన ఒక సంవత్సరానికి బొల్లిముంత ‘మృత్యుంజయులు’ నవల 1947 అక్టోబరు 25న విడుదల చేశారు. ఒక రకంగా కవుల కంటే కూడా తన నవలాయుధంతో ఆయన ముందు నిలిచారు. ఆ తర్వాత గంగినేని ‘ఎర్రజెండాలు’, వట్టికోట ‘ప్రజల మనిషి’, ‘గంగు’, మహీధర రామ్మోహనరావు ‘ఓనమాలు’, మృత్యు నీడల్లో’, తిరునగరి ‘సంగం’ వంటి నవలలు వెలువడ్డాయి. పోరాట విరమణకు ముందు, బొల్లిముంత నవల తర్వాత వెలువడింది లక్ష్మీకాంత మోహన్‌ ‘సింహ గర్జన’. దేశంలోని ఇతర ప్రాంతాల్లో రైతులు పంటలు పండించుకున్నందుకు శిస్తులు కడతారు. కానీ నాటి తెలంగాణలో శిస్తులు కట్టడానికి మాత్రమే పంటలు పడించాల్సి వచ్చేది. అంతటి దుర్భర స్థితిని సహజంగా చిత్రించింది మృత్యుంజయులు నవల. చచ్చేవాడికి రెండు చావులు ఉండవని దిన దిన గండంగా ప్రతిరోజూ చస్తూ బతకడం కన్నా భావి తరాల ఉజ్వల భవిష్యత్తు కోసం పోరాటంలో చావడమే మేలని జెండా పట్టి పోరాటంలో నేలకొరిగిన వీరులే ఈ మృత్యుంజయులు. నవలలోని ముఖ్య పాత్రలన్నీ పోరాటంలో మరణిస్తాయి.అంటే వీరమరణం పొందుతాయి. నవలా రచయిత దృష్టిలో వారంతా చావును జయించినవారు, మృత్యుంజయులు అని అర్ధం. తెలంగాణ పోరాట కాలంలో వెలువడిన తొలి నవలగా, ఒక చారిత్రక అవసరాన్ని గుర్తించి, ప్రజా పోరాటాన్ని నమోదు చేసిన నవలగా తెలుగు సాహిత్యంలో మృత్యుంజయులు నవలకు సుస్థిర స్థానం ఉంటుంది. నాటి కమ్యూనిస్టు నాయకులు చంద్రం ఈ నవలను బొల్లిముంతతో ఆరు సార్లు తిరగరాయించారట! రావి నారాయణ రెడ్డి ఈ నవలకు ముందు మాట రాశారు.

## సినీ రచయితగా
1960లో ఆత్రేయ ప్రోత్సాహంతో బొల్లిముంత శివరామకృష్ణ  మద్రాసు వెళ్ళారు.  ఆత్రేయ స్వయంగా నిర్మించి దర్శకత్వం వహించిన ‘వాగ్దానం’కు బొల్లిముంత తొలిసారి స్వయంగా మాటలు రాశారు. ‘తిరుపతమ్మ కథ’కు సంభాషణలు రాసేసరికి ఆ కళలో మరింత పట్టు సాధించారు. ఆ రకంగా ‘మనుషులు మారాలి’ చిత్రం సంభాషణలో పెద్ద హిట్టయ్యింది. దాంతో బొల్లిముంత మద్రాసులో స్థిరపడాల్సి వచ్చింది. సుమారు యాభైనాలుగు సినిమాలకు సంభాషణలు రాశారు. మధ్యలో కొన్ని పాటలు కూడా రాశారు. ‘కాలం మారింది’కి రాష్ట్ర ప్రభుత్వ అవార్డు, ‘నిమజ్జనం’కు జాతీయ అవార్డు అందుకున్నారు.

## సినీరంగం
*వాగ్దానం (1961) 
*తిరుపతమ్మ కధ (1963) 
*పీటలమీదపెళ్ళి(1964)
*విశాలహృదయాలు (1965)
*ఆమెఎవరు? (1966)
*మనుషులు మారాలి (1969)
*శ్రీదేవి (1970)
*మా మంచి అక్కయ్య (1970)
*ద్రోహి (1970)
*ఆనంద నిలయం (1971)
*కళ్యాణమండపం(1971)
*తల్లి కూతుర్లు (1971)
*పగపట్టిన పడుచు (1971)
*సుపుత్రుడు(1971) 
*ప్రజానాయకుడు(1972)
*మంచిరోజులువచ్చాయి (1972) 
*కాలం మారింది (1972)
*ఖైదీబాబాయ్(1973)
*శారద (1973)
*కన్నకొడుకు (1973)
*శ్రీవారు మావారు (1973)
*పల్లెటూరి చిన్నోడు(1974)
*కృష్ణవేణి (1974)
*ఆడంబరాలు-అనుబంధాలు(1974)
*పల్లెపడుచు (1974)
*కొత్త కాపురం (1975)
*పొరుగింటి పుల్లకూర (1976)
*గడుసు అమ్మాయి (1977)
*భద్రకాళీ (1977)
*విచిత్ర జీవితం (1978)
*నిమర్జనం (1979)
*బొమ్మల కొలువు (1980)
*మూగకు మాటవస్తే (1980)
*బాపూజీ భారతం (1980)
*శాంతి (1980)
*పేదల బ్రతుకులు (1981)
*ఇల్లేస్వర్గం (1981)
*పునాది రాళ్ళు
*స్వతంత్రం నా జన్మహక్కు  
*
* బొల్లిముంత శివరామకృష్ణ జూన్ 7, 2005 న మరణించారు.ఆమరుసటి నెలే జూలై 2005 సంచికను ‘ప్రజాసాహితి’ బొల్లిముంత శివరామకృష్ణ సంస్మరణలో వెలువరించింది.
* ఉపాధ్యాయుడిగా, ఉద్యమకారుడిగా, అరసం నేతగా, కమ్యూనిస్టు కార్యకర్తగా, నవలా రచయితగా, సినీ రచయితగా, సంపాదకుడిగా బహుముఖీనమైన ప్రతిభను కనరపరచిన బొల్లిముంత శివరామకృష్ణ సాహిత్య ప్రపంచంలో మృత్యుంజయుడిగా నిలిచారు.

## పురస్కారాలు
*1988లో ఆంధ్రప్రదేశ్ అభ్యుదయ రచయితల సంఘం, గుంటూరు జిల్లా శాఖ వారిచే కొండేపూడి సాహితీ సత్కారం అందుకున్నారు    
*కొసరాజు రాఘవయ్యచౌదరి అవార్డు
*కాలం మారింది సినిమాకు నంది అవార్డు
*నిమర్జనం సినిమాకు జాతీయ అవార్డు 

## బయటి లింకులు
ఐ.ఎమ్.బి.డి.లో బొల్లిముంత పేజీ.

## మూలాలు

వర్గం:1920 జననాలు
వర్గం:2005 మరణాలు
వర్గం:తెలుగు రచయితలు
వర్గం:తెలుగు నాటక రచయితలు
వర్గం:గుంటూరు జిల్లా సినిమా రచయితలు
వర్గం:గుంటూరు జిల్లా హేతువాదులు
వర్గం:అభ్యుదయ రచయితలు
వర్గం:చేసిన పని వలన పేరు మారిన ఆంధ్రప్రదేశ్ వ్యక్తులు
వర్గం:గుంటూరు జిల్లా ప్రజానాట్యమండలి కళాకారులు
వర్గం:రంగస్థలంపై స్త్రీ పాత్ర ధరించిన పురుషులు
వర్గం:కొండేపూడి సాహితీ సత్కార గ్రహీతలు
__FORCETOC__
__NOEDITSECTION__